
РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-00001/2015-04
03.04.2015. године
Б е о г р а д
	


На основу члана 14. став 1. тачка 7) и члана 16. Закона о високом образовању („Службени гласник РС” број 76/05, 100/07, 97/08, 44/10) и члана 10. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14), Комисија за акредитацију и проверу квалитета, на седници одржаној 03.04.2015. године, донела је

О Д Л У К У

о акредитацији студијског програма
мастер академских студија

Утврђује се да УНИВЕРЗИТЕТ ОДБРАНЕ – ВОЈНА АКАДЕМИЈА са седиштем у ПАВЛА ЈУРИШИЋА ШТУРМА 33, БЕОГРАД, ПИБ: 102116082, Матични број: 07093608,  испуњава прописане стандарде за акредитацију студијског програма: мастер академске студије – ФОРЕНЗИЧКО ИНЖЕЊЕРСТВО у оквиру поља техничко-технолошких наука и то за упис 10 (десет) студената у седишту Установе, за извођење на српском и енглеском језику.
О утврђеној акредитацији из става 1. ове одлуке Комисија за акредитацију и проверу квалитета издаје Уверење. 
О б р а з л о ж е њ е
Високошколскa установа УНИВЕРЗИТЕТ ОДБРАНЕ – ВОЈНА АКАДЕМИЈА са седиштем у ПАВЛА ЈУРИШИЋА ШТУРМА 33, БЕОГРАД, је дана 05.01.2015. године поднела захтев за акредитацију студијског програма мастер академске студије – ФОРЕНЗИЧКО ИНЖЕЊЕРСТВО у оквиру поља техничко-технолошких наука под бројем 612-00-00001/2015-04.

Уз захтев за акредитацију, достављена је документација, која је прописана чланом 4. Правилника о стандардима и поступку за акредитацију високошколских установа и студијских програма („Службени гласник РС” број 106/06, 112/08, 70/11, 101/12-I-25, 101/12-I-26, 13/14).

 На основу чл. 6. и 7. Правилника о стандардима и поступку за акредитацију високошколских установа и студијских програма, Комисија за акредитацију и проверу квалитета, образовала је поткомисију ради утврђивања чињеница од значаја за доношење одлуке о захтеву за акредитацију и одредила рецензенте.

Извештај рецензената, о извршеној анализи достављене документације са оценом, извештај поткомисије, који садржи и оцену, сачињен након спроведеног непосредног увида у рад високошколске установе УНИВЕРЗИТЕТ ОДБРАНЕ – ВОЈНА АКАДЕМИЈА и предлог одлуке, достављени су Комисији за акредитацију и проверу квалитета.
Назив дипломе: МАСТЕР ИНЖЕЊЕР МАШИНСТВА.

Студијски програм Форензичко инжењерство има све елементе програма мастер академских студија, који су прописани законом и стандардима.
Успешним завршетком овог студијског програма, инжењери који су претходно завршили основне академске студије, стичу академско звање мастер инжењер машинства (маст. инж. маш.) специјалност форензичко инжењерство, које, према Листи стручних, академских и научних назива Националног савета за високо образовање, припада студијама у пољу техничко-технолошких наука. 

За​вр​ше​так студија омогућава наставак школовања на докторским сту​ди​ја​ма.

Сврха студијског програма мастер академских студија Форензичко инжењерство је образовање студената у складу са потребама и захтевима страног и домаћег тржишта, а које обезбеђује усвајање потребних знања, стицање професионалних вештина и компетенција за квалитетно обављање професионалних инжењерских задатака везаних за проблеме анализе узрока отказа машинских елемената и склопова, те предлагање одговарајућих превентивних и корективних мера у циљу избегавања понављања отказа, као и омогућавање наставка образовања на студијама трећем степена.

Студијски програм има за циљ да студента који га похађа оспособи да:

· самостално и успешно примењује стечена знања и надограђује их новим, испуњавајући захтеве савременог доба за непрекидним образовањем целог живота,
· критички анализира инжењерске и технолошке проблеме и предлаже решења,

· адекватно извештава, односно усмено и у писаном облику прецизним техничким енглеским језиком саопштава своје и туђе резултате и достигнућа у предметној области,
· усвоји и поштује етичке принципе инжењерске професије, тј. да развије самопоуздан и непристрасан истраживачки приступ решавању проблема, нарочито оних који се односе на експертизе узрока отказа одговорних машинских елемената и склопова,
· успешно ради у интернационалном окружењу као члан или руководилац тима, 
· овлада апстрактним начином размишљања који може без тешкоћа да примени на конкретном случају,

· примењује различите научне методе и технике у инжењерској пракси,

· примењује мере личне заштите на раду, заштите животне средине и материјалних ресурса.

Савладавањем студијског програма мастер академских студија Форензичко инжењерство студент стиче опште и предметно-специфичне способности које су у функцији обављања послова мастер инжењера машинства. 

Свршени студенти мастер академских студија овог студијског програма имаће следеће опште компетенције:

· способност критичког и самокритичког приступа инжењерским проблемима, способност анализе и синтезе, као и способност предлагања оптималних решења,

· способност интеграције и креативне примене знања стечених током студирања, као и успешног коришћења светске научне литературе из предметне области, итд.

По​ред наведеног, студенти стичу и предметно-специфичне способности:

· суштинско познавање и разумевање свих врста отказа механичких система у различитим индустријским гранама, свим видовима саобраћаја и техничким системима специјалне намене,

· познавање методологије анализе узрока отказа механичких елемената техничких система, као што су ломови, напрснућа, пластичне деформације, хабања, губитак радне и функционалне способности,

· обученост за рад са савременом лабораторијском опремом за фрактографску анализу, проверу хемијског састава и механичких својстава машинских материјала,

· обученост за употребу савремених рачунарских програма за тродимензионо моделовање, статичку и динамичку анализу машинских елемената и склопова, механичких компонената одговорних конструкција итд. 

Курикулум мастер академских студија Форензичко инжењерство конципиран је тако да задовољи и испуни постављене и дефинисане циљеве и обавезе школовања. Структура студијског програма дефинисана је са 8,33% теоријско-методолошких, 10,00% научно-стручних и 81,67% стручно-апликативних предмета од укупног броја бодова студијског програма.

Такође, испуњено је да изборни предмети буду заступљени са 18 ЕСПБ бодова што износи  30,00% од укупног броја ЕСПБ. Предмети који сачињавају студијски програм Форензичко инжењерство на мастер академским студијама имају уско стручну оријентацију ка решавању конкретних проблема у домену анализе узрока и генезе механичких отказа у различитим сферама инжењерске праксе.

Проблеми организације и спровођења једне сложене анализе отказа, одабир оптималних метода, као и њихове предности и недостаци детаљно су дефинисани у оквиру предмета Анализа механичких отказа. Решавање сложених техничко-технолошких проблема у форензичкој анализи механичких отказа у смислу анализе, инспекције,одржавања и могућности поправке металних, савремених композитних и паметних материјала обезбеђено је предметима Механика лома, Грешке у металним материјалима: врсте и идентификација и Анализа, одржавање и поправка структура од напредних композитних и паметних материјала.  Решавање специфичних и изузетно сложених проблема форензичке анализе реалних механичких отказа обезбеђени су изборним предметима ( Интегритет и век конструкција, Прорачунска механика лома и замора,  Пројектовање помоћу рачунара и Студије случаја у анализи механичких отказа).

Сви предмети су једносеместрални и носе одговарајући број ЕСПБ. Редослед извођења предмета у студијском програму је логичан след знања потребних за наредне предмете и стичу се у претходно реализованим предметима. У другом семестру акценат је на реализацији стручне праксе, студијског истраживачког рада на теоријским основама мастер рада и изради мастер рада.

Поред тога, готово сви елементи студијског програма, као што су академски назив, трајање и вредност у ЕСПБ, назив и садржај понуђених предмета, начини полагања испита, исходи учења и компетенције наставника, усаглашени су, како са наведеним високошколским установама, тако и са одговарајућим високошколским установама у земљи.

Прилог 6.1, 2, 3. Документација о најмање три акредитована инострана програма, са којима је програм усклађен
Прилог 6.1.

Установа: CRANFIELD UNIVERSITY (Velika Britanija)
Web адреса установе: http://www.cranfield.ac.uk
Прилог 6.2.

Установа: BRNO UNIVERSITY OF TECHNOLOGY (Republika Češka)
Web адреса установе: http://www.vutbr.cz/

Прилог 6.3.

Установа: UNIVERSITY OF ŽILINA (Republika Slovačka)
Web адреса установе: http://www.utc.sk/
Војна академија уписује студенте на одређене студијске програме на основу кадровских потреба Војске Србије и Министарства одбране Републике Србије, а у складу са средњорочним и дугорочним кадровским плановима. На основу посебних уговора, Војна академија уписује и студенте за потребе других државних органа, одбрамбене индустрије, као и других држава.
Оцењивање и напредовање студената на студијском програму мастер академских студија Форензичко инжењерство врши се према важећем Правилнику о студијама, који је јавно доступан. Успешност студента у савлађивању појединог предмета непрекидно се прати и вреднује током извођења наставе. Укупна оцена студента из једног предмета састоји се од оцене коју је студент остварио савладавањем предиспитних обавеза и резултата које покаже на завршном делу испита.

Наставници и сарадници, који су ангажовани на студијском програму основних академских студија Форензичко инжењерство, представљају стручан и компетентан кадар за области и уже научне области на које се односи овај студијски програм. На овом студијском програму ангажовано је укупно 8 наставника и 3 сарадника, што је потпуно довољно за одржавање часова на студијском програму. Просечно оптерећење наставника и сарадника не прелази оквире условљене стандардима за акредитацију, укључујући и ангажовање наставника на осталим студијским програмима који се реализују у Војној академији.

Од укупног броја наставника ангажованих на овом студијском програму седам наставника или 87,5% имају статус лица са сталним радним односом у Војној академији. 
Војна академија је, у организационом и материјалном смислу, у потпуности оспособљена за реализацију студијског програма мастер академских студија Форензичко инжењерство. 

Студијски програм се, углавном, реализује у Војној академији, а само се део лабораторијских вежби из неких стручно апликативних предмета реализује у Војнотехничком институту. Лабораторијски простор, кабинети и опрема су, у потпуности, у складу са потребама студијског програма.

Укупан простор који је на располагању за извођење наставе по овом студијском програму далеко премашује неопходних 4 m2.

Контрола квалитета студијског програма мастер академских студија Форензичко инжењерство јесте интегрални део система обезбеђења квалитета у Војној академији. 

То подразумева редовно и систематично праћење реализације студијског програма и контролу свих његових сегмената у унапред одређеним временским интервалима. 

Улога студената у овом процесу је од велике важности. Од седам чланова Комисије за обезбеђење квалитета Војне академије, два члана су студенти, а пет чланова су наставници који изводе наставу у Војној академији.

Резултати контроле квалитета студијског програма доступни су јавности и представљају део јединственог извештаја о самоевалуацији високошколске установе. 
Они су усмерени на препознавање проблема и слабости, као и на предузимање потребних мера за унапређење квалитета у погледу курикулума, наставе, наставног особља, оцењивања студената, уџбеника, литературе, наставно-материјалне базе и информатичке опреме.
Kомисија за акредитацију и проверу квалитета, утврдила је да високошколска установа  DOCVARIABLE ConvertString(UstanovaNaziv,1,5) \* MERGEFORMAT УНИВЕРЗИТЕТ ОДБРАНЕ – ВОЈНА АКАДЕМИЈА  за студијски програм  мастер академске студије – ФОРЕНЗИЧКО ИНЖЕЊЕРСТВО у оквиру поља техничко-технолошких наука испуњава стандард у погледу квалитета студијског програма прописане Правилником о стандардима и поступку за акредитацију високошколских установа и студијских програма, на српском и енглеском језику.
 Имајући у виду да је  високошколска установа испунила стандарде за акредитацију студијског програма  прописане Правилником о стандардима и поступку за акредитацију високошколских установа и студијских програма, одлучено је  као у диспозитиву.
Упутство о правном средству: Против ове одлуке може се изјавити жалба Националном савету за високо образовање у року од 30 дана од дана пријема.
	Достављено:

- високошколској установи

- архиви КАПК
	ПРЕДСЕДНИК

Проф. др Вера Вујчић

РЕПУБЛИКА СРБИЈА

КОМИСИЈА ЗА АКРЕДИТАЦИЈУ И ПРОВЕРУ КВАЛИТЕТА

Број: 612-00-00001/2015-04
03.04.2015. године
Б е о г р а д
У В Е Р Е Њ Е
О АКРЕДИТАЦИЈИ студијског програма
мастер академских студија
УНИВЕРЗИТЕТ ОДБРАНЕ – ВОЈНА АКАДЕМИЈА са седиштем у ПАВЛА ЈУРИШИЋА ШТУРМА 33, БЕОГРАД, ПИБ: 102116082, Матични број: 07093608, испуниo је стандарде  прописане Правилником о стандардима и поступку за акредитацију високошколских установа и студијских програма („Службени гласник РС“ број 106/06, 112/08, 70/11, 101/12-I-25, 101/12-I-26, 13/14), за акредитацију студијског програма мастер академске студије – ФОРЕНЗИЧКО ИНЖЕЊЕРСТВО у оквиру поља техничко-технолошких наука и то за упис 10 (десет) студената у седишту Установе, за извођење на српском и енглеском језику.
Ово уверење издаје се на основу члана 16. став 5. тачка 1) Закона о високом образовању („Службени гласник РС“ број 76/05, 100/07, 97/08, 44/10).

